**POROČILO O DELU ETIČNE KOMISIJE ORGANIZIRANEGA PROSTOVOLJSTVA**

**v mandatu od 6. decembra 2019 do 5. decembra 2023**

Etična komisija je delovala v 6-članski sestavi: Sabrina Lever (predsednica etične komisije), Crnojević Amir, Čič Marjeta, Florjančič Kristan Julijana, Štubler Aleš in Nowakk Jurček. Na samem začetku je delovala v 7-članski sestavi, ko sta bila člana še Kečanović Beči in Einspieler Jan, ki pa sta sodelovanje v komisiji opustila.

V svojem mandatu od 6. decembra 2019 do 5. decembra 2023 se je komisija sestala na 12 sejah. Tehnično podporo ji je nudila Slovenska filantropija, kot sekretarki komisije sta sodelovali Andreja Hleb in Patricija Fašalek.

Etična komisija (v nadaljevanju komisija) je v svojem mandatu prejela 5 pritožb oz. pobud, ki jih je na sejah obravnavala.

Prva seja Etične komisije je potekala 15. januarja 2020, ko sta bili imenovani nova sekretarka in predsednica Etične komisije. Člani EK so se seznanili tudi z dotedanjim delom EK, pregledali in potrdili so poslovnik EK. Komisija je obravnavala tudi prvo pritožbo glede domnevno neetičnega ravnanja zaposlene, ki pa jo je z zakritjem identitete pobudnika v presojo posredovala organizaciji, za katero smo ocenili, da je za to bolj pristojna.

Druga seja Etične komisije je potekala 20. oktobra 2020, ki je bila izvedena v obliki e-seje. Komisija se je dogovorila glede ukrepanja zaradi neodzivnosti na prvo pritožbo, pisno pritožbo glede neizpolnjevanja dogovora organizacij glede izdajanja potrdila o prostovoljskih urah, ki se je rešila sama, tako da presojanje EK ni bilo potrebno, ter ureditev spletne strani komisije.

Na tretji seji Etične komisije, ki je bila zaradi ukrepov preprečevanja širjenja koronavirusa izvedena on-line 1. februarja 2021, se je komisija seznanila z odstopom člana komisije, obravnavala je spremembo pravilnika, da bi ta omogočal postopanje ob izstopu člana EK, seznanila se je tudi s stanjem obravnave prve pobude.

Četrta dopisna seja je potekala 16. februarja 2021, z namenom potrjevanja predlaganih sprememb Poslovnika. Komisija se je tudi odločila, da povabi novo članico komisije, ki je na Kongresu prostovoljstva, prejela najvišje število glasov (takoj za člani, ki so v komisiji).

Na peti seji, ki je 7. decembra 2021 potekala on-line, je komisija obravnavala prispel odgovor na prvo pritožbo ter novo pritožbo glede domnevno spornega ravnanja prostovoljke. Glede odgovora na prvo pritožbo je EK sprejela sklep, da se pobudnici poda pisni odgovor, v kateri se ji predstavi stališče organizacije. So se pa člani EK strinjali, da je bil rok v katerem je organizacija odgovorila, ne glede na izredne razmere epidemije nedopusten. Glede nove pobude je bil sprejet sklep, da se domnevno kršiteljico pozove, da se do očitanih kršitev Etičnega kodeksa organiziranega prostovoljstva pisno opredeli. Predsednica je sporočila, da je bil za članice Slovenske mreže prostovoljskih organizacij ponatisnjen Etični kodeks organiziranega prostovoljstva.

Šesta seja je on-line potekala 11. februarja 2022, ko je komisija nadaljevala z obravnavo druge pobude. Sprejet je bil sklep, da se organizacijo pozove k dopolnitvi pritožbe. Člani komisije so se ponovno pogovorili tudi o odzivnosti in aktivni udeležbi na sejah.

Sedma seja je on-line potekala 24. februarja 2022, ko je komisija sprejela sklep glede odgovora na drugo pritožbo, kjer je bila zaznana kršitev prostovoljke, hkrati pa je komisija opozorila na pomembnost vzajemnega spoštovanja vseh vključenih v proces prostovoljskega dela.

Osma seja je on-line potekala 22. aprila 2022, ko so se člani seznanili z odstopom člana komisije in obravnavali prispelo tretjo pobudo, ki pa se je nanašala na komunikacijo med društvom in občino zato je EK podala odgovor, da EK nima pristojnosti za reševanje.

Deveta seja, ki je potekala 21. decembra 2022 je obravnavala novo prispelo pobudo (četrto), ki jo je ). Na EK je pobudo posredoval Inšpektorat RS za javni sektor. Ker se je pobuda nanašala na Zakon o prostovoljstvu, je komisija sprejela sklep, da ni pristojna za prevzem pobude.

Deseta seja je potekala 21. januarja 2023, kjer je komisija obravnavala spremembo Poslovnika EK glede 1. točke 3. člena ter 3. točke 15. člena. Komisija se je pogovarjala o pisanju priporočila prostovoljskim organizacijam o pomenu mentorstva in izobraževanj prostovoljcev, ki se udeležujejo letovanj.

Enajsta seja je potekala 27. marca 2023. Komisija je obravnavala novo pobudo (peto), ki se je nanašala na pritožbo prostovoljke glede ravnanja organizacije s prostovoljskim programom. Komisija je sprejela sklep, da se mentorja prostovoljke pozove glede obrazložitve domnevno spornega ravnanja.

Dvanajsta seja je potekala 25. aprila 2023. Komisija ni ugotovila kršitev Etičnega kodeksa organiziranega prostovoljstva s strani organizacije s prostovoljskim programom in je pripravila odgovor pobudnici.

Članice in člani Etične komisije v mandatu 2019–2023 se zahvaljujemo za zaupanje, podano na Kongresu prostovoljstva pred štirimi leti ter Slovenski filantropiji za tehnično podporo in sodelovanje.

Novoizvoljeni Etični komisiji iskreno čestitamo in želimo uspešno delo.

V Ljubljani, 5. decembra 2023 v imenu Etične komisije

Sabrina Lever, predsednica